REGOLAMENT TA’ IMPLIMENTAZZJONI TAL-KUMMISSJONI (UE) 2022/751

tas-16 ta’ Mejju 2022

dwar in-nuqqas ta’ approvazzjoni tas-sustanza attiva kloropikrin, f’konformità mar-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta’ prodotti għall-protezzjoni tal-pjanti

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 1107/2009 tal-Parlament Ewropew u tal-Kunsill tal-21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1), u b’mod partikolari l-Artikolu 13(2) tiegħu,

Billi:

(1) Fil-21 ta’ Diċembru 2014, European Chloropicrin Group (ECG) ressaq applikazzjoni lir-Renju Unit (“l-Istat Membru relatur”) għall-approvazzjoni tas-sustanza attiva kloropikrin skont l-Artikolu 7(1) tar-Regolament (KE) Nru 1107/2009.

(2) Skont l-Artikolu 9(3) tar-Regolament (KE) Nru 1107/2009, fit-18 ta’ Ġunju 2014, l-Istat Membru relatur innotifika lill-applikant, lill-Istati Membri l-oħra, lill-Kummissjoni u lill-Awtorità Ewropea dwar is-Sigurtà fl-Ikel (“l-Awtorità”) bl-ammissibbiltà tal-applikazzjoni.

(3) B’rabta ma’ dik is-sustanza attiva, ġew ivvalutati l-effetti fuq is-saħħa tal-bniedem u tal-annimali u fuq l-ambjent, skont l-Artikolu 11(2) u (3) tar-Regolament (KE) Nru 1107/2009, għall-użu propost mill-applikant. Fit-12 ta’ Diċembru 2017, l-Istat Membru relatur bagħat abbozz ta’ rapport ta’ valutazzjoni lill-Kummissjoni u lill-Awtorità.

(4) Skont l-Artikolu 12(1) ta’dak ir-Regolament, l-Awtorità ċċirkolat l-abbozz tar-rapport ta’ valutazzjoni riċevut mill-Istat Membru relatur lill-applikant u lill-Istati Membri l-oħra u organizzat konsultazzjoni pubblika dwaru.

(5) Skont l-Artikolu 12(3) tar-Regolament (KE) Nru 1107/2009, l-Awtorità talbet lill-applikant biex jipprovdi informazzjoni addizzjonali lill-Istati Membri, lill-Kummissjoni u lill-Awtorità.

(6) Matul il-proċess ta’ evalwazzjoni bejn il-pari, wara n-notifika tar-Renju Unit tal-intenzjoni tiegħu li joħroġ mill-Unjoni skont l-Artikolu 50 tat-Trattat dwar l-Unjoni Ewropea, f’Ġunju 2019 l-Italja ħadet f’idejha r-responsabbiltà għal din is-sustanza attiva bħala l-Istat Membru relatur.

(7) Il-valutazzjoni tal-informazzjoni addizzjonali mill-Istat Membru relatur tressqet quddiem l-Awtorità fil-forma ta’ abbozz ta’ rapport ta’ valutazzjoni aġġornat.

(8) L-abbozz tar-rapport ta’ valutazzjoni ġie eżaminat mill-Istati Membri u mill-Awtorità. L-Awtorità ppreżentat lill-Kummissjoni l-konklużjoni tagħha (2) dwar il-valutazzjoni tar-riskju tas-sustanza attiva kloropikrin fit-30 ta’ Jannar 2020.

(9) Fil-konklużjoni tagħha, l-Awtorità indikat li, abbażi tal-informazzjoni disponibbli, ma setgħetx tiffinalizza l-valutazzjoni tar-riskju għall-konsumaturi, l-operaturi, il-ħaddiema, il-persuni fil-qrib u r-residenti u identifikat tħassib potenzjali għall-ilma ta’ taħt l-art, għall-makroorganiżmi tal-ħamrija u għall-mikroorganiżmi u għall-artropodi mhux fil-mira li jgħixu fil-ħamrija.

(10) Barra minn hekk, il-valutazzjoni tar-riskji għall-organiżmi akkwatiċi, għan-naħal, għall-artropodi mhux fil-mira li jgħixu fil-weraq, għall-ħniex u għall-pjanti terrestri mhux fil-mira ma setgħetx tiġi ffinalizzata.

(11) Il-Kummissjoni stiednet lill-applikant biex iressaq il-kummenti tiegħu dwar il-konklużjoni tal-Awtorità u, f’konformità mal-Artikolu 13(1) tar-Regolament (KE) Nru 1107/2009, dwar l-abbozz tar-rapport ta’ reviżjoni. L-applikant ressaq il-kummenti tiegħu, li ġew eżaminati bir-reqqa.

(12) Fit-22 ta’ Ottubru 2021, il-Kummissjoni ppreżentat ir-rapport ta’ reviżjoni u abbozz ta’ dan ir-Regolament dwar in-nuqqas ta’ approvazzjoni tas-sustanza attiva kloropikrin lill-Kumitat Permanenti dwar il-Pjanti, l-Annimali, l-Ikel u l-Għalf. Il-Kummissjoni osservat li t-tħassib identifikat mill-Awtorità ma setax jiġi eliminat u li konsegwentement ma setax jiġi konkluż li l-kriterji għall-approvazzjoni huma ssodisfati.

(13) Permezz ta’ ittra tat-18 ta’ Jannar 2022, l-applikant irtira l-applikazzjoni tiegħu għall-approvazzjoni tal-kloropikrin. Għalhekk, jenħtieġ li s-sustanza kloropikrin ma tiġix approvata.

(14) Dan ir-Regolament ma jipprevenix is-sottomissjoni ta’ applikazzjoni oħra għall-approvazzjoni tal-kloropikrin skont l-Artikolu 7 tar-Regolament (KE) Nru 1107/2009.

(15) Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 Nuqqas ta’ approvazzjoni tas-sustanza attiva Is-sustanza attiva kloropikrin mhijiex approvata.

Artikolu 2 Dħul fis-seħħ Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, is-16 ta’ Mejju 2022. Għall-Kummissjoni Il-President Ursula VON DER LEYEN

(1) ĠU L 309, 24.11.2009, p. 1.

(2) EFSA Journal 2020;18(3):6028, Conclusion on the peer review of the pesticide risk assessment of the active substance chloropicrin. doi:10.2903/j.efsa.2020.6028.